Oktober 2018

**Befordringsudgifter for pensionister i forbindelse med konsultation i Lægevagten**

Det er som udgangspunkt patientens eget ansvar at sørge for transport til og fra lægevagtens konsultationssteder. Der er dog i sundhedsloven særlige vilkår for pensionister.  
Kommunen yder befordring efter befordringsgodtgørelse til pensionister i forbindelse med transport til og fra lægevagten.

Hvis kommunen har en kørselsordning

- Hvis patienten er visiteret til den kommunale kørselsordning, skal denne anvendes.

- Hvis der ikke er transportmulighed med den kommunale kørselsordning på det pågældende tidspunkt, eller hvis patienten ikke er visiteret til kørselsordningen, har patienten samme rettigheder,

som hvis kommunen ikke har en kørselsordning. Se nedenfor.

Hvis kommunen ikke har nogen kørselsordning

- Patienten kan få befordringsgodtgørelse svarende til det efter forholdene billigste forsvarlige befordringsmiddel.

- Befordringsmidler, der kan ydes godtgørelse til, er f.eks. bus, tog og færge, samt taxa og privatbil.

- Patienten skal selv betale for transporten og kan efterfølgende få udgiften refunderet hos kommunen.

- Der ydes først befordringsgodtgørelse, såfremt udgiften overstiger 42 kr.

Borgerne bør altid kontakte deres bopælskommune med henblik på den konkrete administration af befordringsreglerne i den pågældende kommune.